ร้านอยู่ตรงข้ามเมเจอร์รังสิต สังเกตซอยทางลงสะพานลอย ตรงมาจะเจอเลยเปิดไฟสว่างอยู่หัวมุม จุดเด่นอยู่ที่รสชาติอาหารอร่อยถูกปากแทบทุกเมนูที่เคยลองชิม ราคาสบายกระเป๋าและให้ปริมาณเยอะ ส่วนตัวชอบมาตอนช่วงสามทุ่มจะได้อาหารไวมาก ไม่เกิน 15 นาทีหลังจากออเดอร์ เมื่อก่อนมาช่วงทุ่มนึงรออาหารออกช้ามากจนมีน้ำโห

เมนูวันนี้
● แกงจืดผักกาดดองกระเพาะหมู,หมูสับ รักพี่เสียดายน้อง สั่งคู่พิเศษกันไปเลยเอาทั้งกระเพาะรวมกับหมูสับ เมนูนี้ยังประทับใจเช่นเคย น้ำซุปเผ็ดพริกไทยนิดๆ เค็มหน่อยๆ ใส่กระเทียมเจียวชูรสให้กลมกล่อมขึ้น ตัวเครื่องในไม่เหนียวไม่เหม็น ผักกาดดองกรอบเปรี้ยวอ่อนๆ
● ผัดยอดมะระหมูกรอบ ผักสดกรอบไม่มีแอบปนยอดแก่ เคี้ยวกร้วบๆ หมูกรอบเหนียวแข็งไปหน่อย พริกกระเทียมสับหยาบรสชาติชัดเจนเข้มข้น ทานคู่ข้าวต้มดีงาม
● ไข่เจียวกุ้งสับ อมน้ำมันนิดหน่อย ฟูนิดๆออกไปทางไข่เจียวเนื้อแน่นสะมากกว่า ใส่กุ้งมาประมาณนึงไม่เยอะ 

ราคาทั้งหมดรวมข้าวต้ม3, น้ำเปล่าขวด สุทธิที่ 260.-
ปล.ความสะอาดอาจต้องหรี่ตาข้างนึง 